‘Frozen 2’ gewildste animasiefliek in SA | Netwerk24
Deur Christiaan Boonzaier 21 Januarie 2020 11:53
Volgens ’n mediaverklaring deur The Walt Disney Company se Afrika-vleuel is die rolprent, wat op 6 Desember hier uitgereik is, tot dusver deur 718 000 mense gekyk en het dit meer as R53 miljoen by die Suid-Afrikaanse loket verdien.
Dit het daarmee die vorige rekordhouer, Disney en Pixar se Incredibles 2 (2018), onttroon.
“Ons is verheug oor gesinne en aanhangers van alle ouderdomme se reaksie op Anna, Elsa, Kristoff, Olaf en Sven (karakters in die rolprent) se asemrowende animasie-avontuur,” sê Christine Service, adjunkhoof van Disney in Afrika, in die mediaverklaring.
Hoewel die nuwe weergawe van The Lion King verlede jaar deur meer as 1,5 miljoen fliekgangers in Suid-Afrika gekyk is en eindelik meer as R121 miljoen by die plaaslike loket verdien het – die meeste van enige fliek – het Jared Stokes, woordvoerder van Disney in Afrika, aan Netwerk24 gesê dat Frozen 2 steeds die voorloper in die animasiekategorie is omdat die nuwe weergawe van The Lion King nié ’n animasierolprent is nie.
“The Lion King word weens die tegnieke wat in die rolprent se vervaardiging gebruik is, nie as ’n animasierolprent beskou nie,” sê hy.
Dié tegnieke sluit benewens fotorealistiese, rekenaar-gegenereerde beelde ook virtuele rolprentstelle in wat die regisseur van The Lion King, Jon Favreau, toegelaat het om deur middel van skynwerklikheidstegnologie op die stelle te “loop”. Dít is dus nie ’n “ware” animasierolprent nie.
Hoewel kritici nie gaande oor Frozen 2 is nie – ook hier op Netwerk24 waar SZ Minnaar dit as “effe louwarm” beskryf het – het dit sakke vol geld wêreldwyd laat inrol.
Volgens die webwerf Box Office Mojo het die rolprent eindelik meer as $1,4 miljard wêreldwyd by die loket verdien – meer as die sowat $1,28 miljard wat die eerste aflewering in 2013 verdien het.
Hoewel Forbes berig aanhangers kan Frozen 3 “oor ’n paar jaar verwag”, is nog ’n aflewering in die reeks nog nie bevestig nie.
Meer oor: Animasie | The Walt Disney Company Africa | The Lion King | Disney | Flieks | Frozen 2